J e g y z ő k ö n y v

Készült Bihardancsháza Község Önkormányzata Képviselő-testületének **2020. január 15-én 1300 órai** kezdettel megtartott **soros** üléséről.

**Az ülés helye:** Bihardancsháza Önkormányzat nagyterme

 4175 Bihardancsháza, Kossuth L. út 17.

**Jelen vannak:**

Balku Tamás polgármester,

Bagosi Lajosné,

Gál Péter Tamás,

Harangi Csilla Ibolya,

Szigeti Imre képviselők.

**Tanácskozási joggal rendelkezők**:

Peténé Majoros Emese jegyző,

Polgáriné Serdült Anita falugondok /különféléktől volt jelen/,

Papp Gábor bihardancsházai lakos.

**Jelen van még:** Mészárosné Herpai Szilvia jegyzőkönyvvezető.

**Hiányzó**: -

**Balku Tamás** polgármester köszöntötte a megjelenteket, megállapította, hogy a képviselő-testületi ülés határozatképes. Ezt követően az ülést megnyitotta és 5 igen szavazattal az alábbi napirendi pontot fogadta el megtárgyalásra a képviselő-testület:

1./ Közös Önkormányzati Hivatal létrehozásáról szóló megállapodás

 módosításának bizottsági véleményezése

 Közös Önkormányzati Hivatal létrehozásáról szóló megállapodás módosítása

 **Előadó:** Gál Péter bizottsági elnök

 Balku Tamás polgármester

2./ Járási Startmunka mintaprogram keretében benyújtása kerülő Mezőgazdasági

 Növénytermesztésre irányuló kérelem benyújtása

 **Előadó**: Balku Tamás polgármester

3./ Különfélék

* Tájékoztatás a közfoglalkoztatási programról

**Előadó**: Balku Tamás polgármester

* Megtermelt növények nagybani árának megállapítása

**Előadó**: Balku Tamás polgármester

* Könyv megjelenése

**Előadó**: Balku Tamás polgármester

* Sárréti Paktum

**Előadó**: Balku Tamás polgármester

* Falugondok munkaköri leírása

**Előadó**: Balku Tamás polgármester

* Kérdések, felvetések

**Előadó**: Balku Tamás polgármester

**1./ Napirendi pont:**

/Az anyag a jegyzőkönyv mellékleteként csatolva./

**Balku Tamás** polgármester előterjesztette a Közös Önkormányzati Hivatal létrehozásáról szóló megállapodás módosítását. Megkérte Gál Pétert, ismertesse a bizottság véleményét.

**Gál Péter** bizottsági elnök elmondta, az Ügyrendi Bizottság megtárgyalta a közös hivatali megállapodás módosítását és a normatíva kiegészítést, melyet elfogadott és a testületnek is elfogadásra javasol.

A képviselő-testület 5 igen szavazattal elfogadta a bizottság tájékoztatását.

**Balku Tamás** polgármester ismertette, a közös hivatal normatívája picivel több, mint a tavalyi. A bérköltség számítás szerint 1.470.920 Ft támogatást kell fizetni Bihardancsházának. Véleménye szerint, ha a támogatás összegét havonta fizetik ki Nagyrábénak, akkor év végével nem terhelik meg annyira a költségvetésüket. Ez most a jelenlegi állapot, de ha Korponainé Nagy Katalin elmegy nyugdíjba, akkor más lesz, de ezzel egyelőre nem szeretne foglalkozni. Megjegyezte, abban maradt Tiszai Károly polgármester úrral és Peténé Majoros Emese jegyzővel, hogy azt szeretné, ha Tóth Bernadett átjönne Bihardancsházára péntekenként 10 órától és itt töltené munkaideje egy részét. Még most Bagosi Lajosné csinálja az ügyfelezést, de ha elmegy nyugdíjba, akkor ezt átadná, amit ő venne át és Polgáriné Serdült Anita. Az ügyfélfogadást hétfőn és szerdán Korponainé bonyolítaná le, pénteken pedig Tóth Bernadett. Így nem kellene átmenni Rábéra, csak nagyon szükséges esetben.

**Bagosi Lajosné** elmondta, eddig sem nagyon mentek át Rábéra a dancsházi lakosok. Felvetette, miért pont a péntek, mikor ott van a kedd és a csütörtök is. Egyébként is leginkább a reggeli órákban jönnek az ügyfelek.

**Balku Tamás** polgármester közölte, ezt mos elkezdik így, a mostani rendszert mindenképpen át szeretné alakítani. Az sem biztos, hogy ez így működni fog, de meg kell próbálni. Bármennyire is ezt mondják, hogy nem jönnek, de azért nem jönnek, mert annak oka van. Felvetette, ha ezt a képviselő-testület is támogatja, akkor az ügyfelegyezést átalakítják, ne mondja senki, hogy ez az ügyfélszolgálat itt helyben jól működik.

**Bagosi Lajosné** megjegyezte, aki nem jön el, annak nyilván nem tudnak segíteni.

**Balku Tamás** polgármester kijelentette, ha nem ide jöttek az ügyfelek, akkor lemennek hozzá vagy Balku Jenőhöz házhoz, de személyeskedést nem szeretne ebbe belevinni. Véleménye szerint ezt meg kell oldani a testületnek és ebben épp úgy nem szabad személyeskedni, mint ahogy az önkormányzati munkában sem.

**Bagosi Lajosné** véleményez szerint ez már személyeskedés. Akkor ezek szerint azért nem jönnek az önkormányzathoz, mert ő meg Anita vannak itt.

**Balku Tamás** polgármester kijelentette, az szeretné, ha ebből nem lenne személyeskedés. Az ügyfélszolgálaton ne az legyen, hogy valaki tetszik vagy nem tetszik.

**Szigeti Imre** előadta, olyat soha nem hallott, hogy valaki ide jött és nem intézték el az ügyét. Az, hogy az ügyfél házhoz megy valakihez, hogy hivatalos ügyet intézzen, mikor van lehetősége hivatalos úton elintézni valamit.

**Harangi Csilla** megjegyezte, olyat hallott, hogy Nagyrábén jobban tudták az ügyintézők, azért mentek át oda.

**Szigeti Imre** elmondta, Bihardancsházán nem is intézték el senkinek az ügyét, mivel itt csak a kérelmet veszik el és azt átviszik Nagyrábéra, mivel ott minden szakterületnek megvan az ügyintézője.

**Papp Gábor** szót kért Balku Tamás polgármester úrtól.

**Balku Tamás** polgármester a szót megadta.

**Papp Gábor** véleménye szerint a lakosság több esetben sem volt kellőképpen tájékoztatva. Felvetette, hogy a hirdető táblára ki lehetne tenni, ezáltal tájékoztatva lenne a lakosság.

Megjegyezte, olyan is volt, aki az első lakásvásárlási támogatástól elesett, mert az adás-vételtől számított 3 hónap eltelte után már nem volt rá jogosult. Javasolta a pontosabb tájékoztatás szem előtt tartását.

**Bagosi Lajosné** elmondta, ha valakinek baja van, akkor az bemegy az önkormányzathoz és megkérdezi az illetéseket.

**Balku Tamás** polgármester megjegyezte, ha van kompetenciája, de nem mindenkinek van. Van, aki ezt meg tudja tenni, van aki nem tudja. Most azon vitatkoznak, hogy ha az igénylő valamit rosszul csinál, mert nincs tudomása róla, akkor az az önkormányzatnak nem kötelessége.

**Szigeti Imre** megjegyezte, az, hogy a mi dolgunk, az valóban így van. De azért van a hivatal, hogy az ott kell elintézni. Akkor most megint ott tartanak, hogy valaki bejött az önkormányzathoz és az nem lett elintézve?

**Balku Tamás** polgármester közölte, olyan is van, hogy nem úgy intézik és nem azt mondják. Ezt tulajdonképpen a faluban látja és hallja a lakosságtól.

**Bagosi Lajosné** előadta, lehet be sem jött az a lakos az önkormányzathoz.

**Balku Tamás** polgármester megjegyezte, úgy volt vele, hogy inkább nem igényli meg és be sem jött az önkormányzathoz. Kijelentette, nem szeretne a régi dolgokon vitatkozni. Azt szeretné, ha a helyi lakosságot jobban segítenék. Kérte, hogy a problémát ne generálják, hanem oldják meg. Segíteni kell abban, hogy olyan információk jussanak el a birtokukból, hogy az hasznára váljon az ügyfélnek. Kihangsúlyozta, mindenképpen nyitottabb ügyfélszolgálatra van szükség a településen.

**Bagosi Lajosné** felhozta, soha senkinek nem adták oda a nyomtatvány, mindenkinek segítettek kitölteni.

**Balku Tamás** polgármester közölte, ez a minimum. Azért kapák a fizetést, hogy segítsenek. Ne azon vitatkozzanak, hogy megérdemli-e valaki vagy sem.

**Bagosi Lajosné** kijelentette, ne vitatkozzanak rajta, de ő mindig megcsinált mindent az ügyfeleknek.

**Szigeti Imre** közölte, ha ez kell hozzá, hogy jobb legyen az ügyfélszolgálat, támogatja polgármester úr javaslatát. De továbbra sem érti meg, hogy ezzel mi lesz más. Véleménye szerint semmi sem lesz más. Ugyanazok az emberek fognak itt ülni, ugyanazok fognak ügyfelezni.

**Balku Tamás** polgármester elmondta, ezt tisztázni kell, mert nem így lesz. Bagosi Lajosné az mondta neki, hogy év végével elmegy nyugdíjba, meg egyébként sem ez lenne a dolga. Felvetette, azért is vannak itt, hogy a falugondnoknak tegyék rendbe a munkakörét, mit kell csinálni, mi az, amit nem kell. Olyat ne csináljon, amit nem kell, azt csinálja, amit kell. Legyen tiszta és átlátható a falugondok munkaköre, tudja azt mondani, hogy mit kell neki csinálni. Fel tud állni a falugyűlésen és be tud róla számolni, hogy miket csinált. H ezt nem tudja a lakosság, akkor jönnek a fikciók. Azt gondolja, hogy ezeket a dolgokat tisztába kell rakni és akkor nem lesz támadási felület. Tudja mindenki, hogy mi a dolga, viszont úgy látja, hogy ez most egy kicsit össze van keverve. Véleménye szerint az emberek fejében is rendet lehet rakni, ha tudják, hogy hétfőn van itt Korponainé, akkor hétfőn fognak jönni. Valószínű lesznek olyan dolgok, amiket hirtelen kell megoldani. Kihangsúlyozta, azt szeretné, ha szolgáltató jellege lenne az önkormányzatnak, nem kormányzó jellege. Az lenne a legjobb, ha két ügyintéző itt lenne és akkor egy csomó mindent meg tudna csinálni, de ezt ebben a formában úgy sem tudják megoldani. Megjegyezte, de az nem egyszerű. Azt azért mindenki látja, hogy ez a hivatali munka egy elég komoly dolog. Megjegyezte, vannak bizonyos dolgok, amiket egyszerűen nem lehet megcsinálni. Az általa felvetett dolog egy első lépcső lenne, még az sem biztos, hogy ez így működni fog. Ez időközben ki fog derülni, hogy jó út lesz vagy sem. Előre azért nem mondjanak rá semmit.

**Bagosi Lajosné** megkérdezte, Tóth Bernadett pénzügyesként majd a nyomtatványokat fogja töltögetni?

**Balku Tamás** polgármester közölte, egy nyomtatványt bárki ki tud tölteni.

**Bagosi Lajosné** megjegyezte, ezzel tisztában van, hogy ki tudja tölteni, de nem erre gondolt.

**Papp Gábor** elmondta, neki az ügyfélszolgálati megbízott nem egyértelmű. Megkérdezte, ez itt hogyan fog alakulni? Az egyik ügyintéző Korponainé Nagy Katalin, a másik pedig Tóth Bernadett lesz? Nem érti, hogy Tóth Bernadett eddig miért nem volt ügyintéző?

**Peténé Majoros Emese** jegyző a kérdésre válaszolva elmondta, Tóth Bernadett tavaly még a munkaügyi központos pályázat keretén belül volt foglalkoztatva, ezért a hivatal fizette a bérének a 30 %-át.

Most már teljes egészében a hivatal fizeti a bérét. Ő fog majd Kati helyére kerülni, ha ebben az évben elmegy nyugdíjba.

**Papp Gábor** véleménye szerint ez már egy előre haladott folyamat. Az álláspályázatnak nem kiírásosnak kellene lenni?

**Peténé Majoros Emese** jegyző a kérdésre válaszolva közölte, mivel már a hivatal alkalmazottja úgy gondolja, hogy nem, de még utána néz.

**Balku Tamás** polgármester megjegyezte, nagyon nehéz ilyen munkaerőt találni.

**Peténé Majoros Emese** jegyző kiegészítésként elmondta, az iskolai végzettsége is megvan hozzá.

**Balku Tamás** polgármester előadta, három év gyakorlattal végezhet ilyen munkakört. Kihangsúlyozta, örül annak, hogy Tóth Bernadett bihardancsházai lakos.

**Papp Gábor** megkérdezte, akkor Bihardancsháza részéről fizetendő támogatási összeg akár csökkenhetne is?

**Balku Tamás** polgármester közölte, akár csökkenthet is. Megjegyezte, a mostani pénzügyes szorzója azért nem annyi, mint egy fiatalé. Ezt most egész évre kell nézni. Megkérdezte, havi szinten mennyi lesz a hozzájárulás összege?

**Szigeti Imre** közölte, az 1.470.920 Ft-ot el kell osztani 12-vel, így 122.575 Ft jön ki.

**Papp Gábor** érdeklődött, hogy előző évben mennyi volt a hozzájárulás összege?

**Balku Tamás** polgármester a kérdésre válaszolva közölte, 1,2 M Ft. Ezt az összeget év végén egy összegben fizették ki, ami nagyon megterhelte a költségvetésüket.

Elmondta, mivel a napirendi ponttal kapcsolatban további kérdés és hozzászólás nem érkezett, ezért a Közös Önkormányzati Hivatal létrehozásáról szóló megállapodás módosítását az előterjesztés szerinti tartalommal elfogadásra javasolta, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**1/2020. (I.15.) Kt. határozat**

Bihardancsháza Község Önkormányzatának Képviselő-testülete a 2013. március 6-i keltezésű, a Nagyrábéi Közös Önkormányzati Hivatal létrehozásáról szóló -Nagyrábé Nagyközség és Bihardancsháza Község Önkormányzata között létrejött- megállapodásának módosítását az előterjesztés szerinti tartalommal elfogadja.

**Határidő**: azonnal

**Felelős**: polgármester

**Balku Tamás** polgármester megkérdezte, ki az, aki egyet ért azzal, hogy Bihardancsháza Község Önkormányzata 1.470.920 Ft-ot fizessen a Nagyrábéi Közös Önkormányzati Hivatal költségvetéséhez történő hozzájárulásként?

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**2/2020. (I.15.) Kt. határozat**

Bihardancsháza Község Önkormányzatának Képviselő-testülete jóvá hagyja, hogy a 2020. évi önkormányzati költségvetésbe betervezésre kerüljön a Nagyrábéi Közös Önkormányzati Hivatal működéséhez 1.470.920 Ft hozzájárulás.

**Határidő**: az önkormányzat 2020. évi költségvetésének elfogadása és folyamatos

**Felelős**: polgármester

**2./ Napirendi pont:**

/Szóbeli előterjesztés alapján./

**Balku Tamás** polgármester tájékoztatásul elmondta, hogy a Járási Startmunka mintaprogram keretében szeretné benyújtani a Mezőgazdasági Növénytermesztési kérelmet. Ehhez azonban szükséges a testület által hozott határozat, melyben vállalják pozitív elbírálás esetén az önerőt.

**Szigeti Imre** megkérdezte, az önerő összege nagyságrendileg mennyi lesz?

**Balku Tamás** polgármester a kérdésre válaszolva közölte, maga a közfogis program költségvetése 37 M Ft. Az önerő összegét még pontosan nem lehet tudni. Jelenleg a rendszer 170 ezer Ft önerőt hozott. Az önerő összege a véglegesítés után lesz meg pontosan.

**Bagosi Lajosné** közölte, 99,2 %-os a támogatás intenzitása.

**Balku Tamás** polgármester véleménye szerint ez mindenképpen megéri.

**Bagosi Lajosné** megkérdezne, a program keretén belül milyen növényeket vetnek? Kérte, hogy erről beszéljenek majd a különfélékben.

**Balku Tamás** polgármester közölte, a programról bővebb tájékoztatást fog nyújtani. Megkérdezte, ki az, aki egyet ért azzal, hogy Járási Startmunka mintaprogram keretében benyújtásra kerül Mezőgazdasági Növénytermesztésre irányuló projekt megvalósításához szükséges önerőt az önkormányzat 2020. évi költségvetés terhére biztosítják?

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**3/2020. (I.15.) Kt. határozat**

Bihardancsháza Község Önkormányzatának Képviselő-testülete támogatja a Járási Startmunka mintaprogram keretében benyújtásra kerülő Mezőgazdasági Növénytermesztésre irányuló kérelmet. Annak pozitív elbírálása esetén támogatja az esetlegesen szükséges közbeszerzési eljárások megindítását. Az önkormányzat 2020. évi költségvetése terhére biztosítja a szükséges önerőt.

**Határidő:** folyamatos

**Felelős:** polgármester

**3./ Különfélék:**

/Szóbeli előterjesztés alapján./

* **Közfoglalkoztatási program**

**Balku Tamás** polgármester elmondta, elkészült a közfoglalkoztatási terv. Nagy változtatás nincs benne, a burgonya és a vöröshagyma kisebb területen lesz termelve, 0,5-0,5 ha-on. Négy fajta paprika került betervezésre, szint, 0,5 ha-os területen, tv paprika, kápia paprika, cseresznye paprika és almapaprika. Az uborkának marad a tavalyi területnagysága. Káposztát szeretne termelni 0,3 ha-nyi területen. Ebből majd értékesítenek is, de a savanyító vegyes vágott készítéshez fel tudja használni a megtermelt mennyiséget. Megjegyezte, az ősszel elvetett búzát nem tudta betervezni a programba, mivel ezt majd csak ősszel lehet berakni. Viszont ősszel nem feltétlenül búzát szeretnének vetni. Úgy oldotta meg, hogy lucerna kerül azokba a területekbe, ami most búzával be van vetve. Azt a búzaföldet, aminek rossz lesz a kelése és nem éri megtartani azokba tavasszal vetnének lucernát. A jobb kelésű, azt pedig meghagyják, mert annak a bevételéből lenne egy visszaforgatás. Ezután majd visszaállítják a vetésforgót.

**Gál Péter** megkérdezte, az őszi elvetett búzáról van szó?

**Balku Tamás** polgármester a kérdésre igennel válaszolt.

**Gál Péter** érdeklődött, tavasszal akarják rávetni a lucernát?

**Balku Tamás** polgármester közölte, nem rávetni, hanem kiszántani a búzát és úgy elvetni a lucernát.

**Gál Péter** véleménye szerint a búzát nem érdemes kiszántani, az inkább rá kell vetni.

**Balku Tamás** polgármester megjegyezte, kukorica földről van szó, tehát ki kell szántani. Ez csupán részletkérdés. Elmondta, ez amiatt alakult így, mert ősszel el voltak késve mindennel. Ez közvetlenül a választás után volt, amikor itt össze omlott minden. Nyilván az idén erre már jobban oda kell figyelni. Az utolsó pillanatban szórva vetették el a búzát, ami meg is látszik a kelésén. Véleménye szerint a lucerna önmagában nem egy rossz növény.

**Szigeti Imre** megjegyezte, elhangzott a vetésforgó visszaállítása. Ha azonban lucerna kerül elvetésre, az 4-5 évre szól.

**Balku Tamás** polgármester megjegyezte, nem feltétlenül.

**Gál Péter** véleménye szerint lehet akár nyolc év is.

**Balku Tamás** polgármester szerint a lucerna jó növénynek számít. Azt azért látni kell, mert ebben az évben még megvan a keretük, fel is tudják tölteni a 18 főt. Nem akar nagyon sok kézimunka igényes növényt vetni, és végül majd nem lesz, aki megcsinálja. A lucerna az a növény, hogyha két közfogis van, ezt akkor is meg tudják oldani. A 18 főre nagy a terület és mindenképpen kellett egy ilyen növény. A paprika, uborka, káposzta, ezek a növények gyakorlatilag a savanyítóhoz kellenek alapanyagként. Megjegyezte, több mindent is szeretett volna, de ehhez kellene egy szakember, aki ebben tud segíteni. Gondolkozik a céklában is. Ki kell válogatni azokat a növényeket, amik esetleg könnyebben termeszthetők, bár nem sok ilyen van.

Közölte, a programba betervezett még 1 ha főzőtököt, amit nagyon jónak lát.

**Bagosi Lajosné** megkérdezte, tisztítva? Mert ehhez kell aztán sok kézi erő.

**Szigeti Imre** megjegyezte, a főzőtököt nem fogják megvenni csak tisztítva.

**Gál Péter** megkérdezte polgármester úrtól, hogy kivel találta ki ezeket? Ezt a közmunkásokkal leegyeztette?

**Balku Tamás** polgármester közölte, nem találta ki, csak összeállította a programot.

**Szigeti Imre** véleménye szerint a 2 ha paprikát a savanyító üzem nem fogja tudni megemészteni.

**Balku Tamás** polgármester közölte, nem mind oda lett tervezve, frissen is kerülne belőle értékesítésre.

**Szigeti Imre** elmondta, ehhez viszont piacra van szükség. Ez olyan dömpinget fog okozni, amivel nagyon keserves lesz megbirkózni.

**Bagosi Lajosné** megjegyezte, még ráadásul ott lesz a sok tök is, amit meg kell pucolni, ez nagyon nagy kézi erőt igényel.

**Szigeti Imre** elmondta, a töktermesztés az egyik legjövedelmezőbb növény volt, de a legmunkásabb is. Egyszerűen már korábban sem volt hozzá elegendő kapacitásuk.

**Gál Péter** véleménye szerint ez 18 embernek nagyon sok munka.

**Balku Tamás** polgármester kijelentette, ez eddig is így ment.

**Szigeti Imre** közölte, már tavaly sem volt tök.

**Gál Péter** felvetette, miért kell ragaszkodni ezekhez a primőr termékekhez.

**Harangi Csilla** véleménye szerint ezek kellenek a savanyítóhoz.

**Gál Péter** véleménye szerint át kell állni céklára.

**Szigeti Imre** kijelentette, egy fajta növényre nem lehet berendezkedni.

**Balku Tamás** polgármester közölte, nem zárkózik el a cékla termesztéstől, jó növény, nincs vele gond.

**Gál Péter** előadta, ez fele annyi kézi erőt igényel.

**Szigeti Imre** felvetette, hogy a 0,5 ha cseresznyepaprika nagyon sok.

**Balku Tamás** polgármester közölte, a paprikát frissen is értékesítik, nem mind kerül a savanyítóba. Megjegyezte, már egy raklap cseresznyepaprikát sikerült értékesítenie, de próbálnak keresletet találni rá.

**Szigeti Imre** megjegyezte, az önkormányzatnak még soha nem volt 2 ha paprikája.

**Balku Tamás** polgármester véleménye szerint ez meg lehet csinálni.

**Bagosi Lajosné** kijelentette, úgy meg lehet, ha a közmunkások 8-16 óráig dolgoznak.

**Gál Péter** megkérdezte, kihez tartozik ez, a szociális szövetkezethez?

**Balku Tamás** polgármester közölte, ez az önkormányzathoz tartozik. Kijelentette, ez most így gondolja, ezt meg kell próbálni. Véleménye szerint ezt meg lehet csinálni.

**Gál Péter** véleménye szerint ez egy halott terv. Az emberek agyon lesznek hajtva.

**Papp Gábor** elmondta, azok az emberek, akik jó munkaerők voltak, már nem itt dolgoznak. Véleménye szerint a mentalitása már nem olyan az embereknek. Tavasszal, ha nyílik az idő, úgy is elmegy a közfogisok egy része, máshol keresnek munkát.

**Bagosi Lajosné** megkérdezte, ezen a tervezeten már nem lehet javítani?

**Balku Tamás** polgármester kijelentette, ezen már nem fog módosítani, mert akkor az egészet át kell dolgozni.

**Szigeti Imre** véleménye szerint olyan úgy sem lesz, hogy mind a 18 ember elmegy.

**Bagosi Lajosné** közölte, most már nincs álláskeresési támogatás, az embereket egyből kiközvetítik munkahelyre.

**Szigeti Imre** elmondta, majd meglátják mi sül ki ebből, de mindenesetre fél a 2 ha paprikától

**Balku Tamás** polgármester előadta, majd megoldják.

**Papp Gábor** megjegyezte, a paprika betakarítási idejére esik a hagyma és a burgonya betakarítása is.

**Gál Péter** közölte, tavaly még egy cigire sem volt idejük a közfogisoknak.

**Bagosi Lajosné** felvetette, keresni kell olyan felvásárlót, aki egészbe vásárolja fel a tököt.

**Szigeti Imre** véleménye szerint, ha így értékesítik a tököt, akkor nem sok bevételük lesz belőle.

Felvetette, azon is gondolkodni kell, hogy ezeket a növényeket el ne lopják.

**Balku Tamás** polgármester elmondta, mindenképpen gondolkodik a mezőőri szolgálatban.

Tájékoztatásul elmondta, fontos megemlíteni, hogy Nagy András úr javaslatára a programba betervezésre került 5 M Ft összegben felhalmozási célú tárgyi eszközként egy 3,5 t teherautó is. Bár vásárolt már az önkormányzat egy kis teherautót, ami jelenleg is javítás alatt áll. Ennek azonban kicsi a rakodó felülete. Ehhez három árajánlat bekérésére volt szükség.

**Szigeti Imre** megkérdezte, ezzel mivel lesznek előrébb.

**Balku Tamás** polgármester közölte, erre nem 7 q-át, hanem 15 q-át lehet rátenni. De nem is a rakfelülete kicsi, hanem a terhelhetősége. A régi nem is üzemképes és elég komoly összegeket költött már rá az önkormányzat.

**Gál Péter** megkérdezte, hogy használtat nem lehet venni? Véleménye szerint ez egy felesleges rossz, jobb lett volna egy 7,5 tonnást venni.

**Bagosi Lajosné** közölte, ezt nincs is aki vezesse.

**Balku Tamás** polgármester kijelentette, ne azt nézzék már, mi az, ami felesleges. Ez egy új autó lesz, ezzel lehet akár költöztetni is. Egy nagy autó fenntartása rengeteg költséggel jár. Bízik benne, hogy a betervezett feladatokat meg tudják oldani. Azok a közfoglalkoztatottak, akik jelenleg itt dolgoznak, véleménye szerint ezt velük is tudják teljesíteni.

Felvetette, a mezőgazdasági szolgáltatási díjak felülvizsgálatát, szeretné, ha ez a régi fényében tündökölne.

**Bagosi Lajosné** véleménye szerint ez úgy sem fog. Aki eddig nem művelte a kertjét, az ezután sem fogja. Aki pedig nagyobb területet műveltet, az pedig vállalkozóval csináltatja.

* **Megtermelt növények nagybani árának megállapítása**

/Szóbeli előterjesztés alapján./

**Balku Tamás** polgármester elmondta, még nagy mennyiségű hagyma és burgonya van az önkormányzatnál, ami nem került értékesítésre. Véleménye szerint jó lenne a megtermelt növényeket nagytételben értékesíteni. Ezért javasolta, hogy a hagyma és a burgonya ára is bruttó 80 Ft/kg összegben kerüljön megállapításra 20 zsák feletti értékesítés esetén, a sertésnek való burgonya ára pedig 25 Ft/kg. Javaslatát elfogadásra, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**4/2020.(I. 15.) Kt. határozat**

Bihardancsháza Község Önkormányzatának Képviselő-testülete 20 zsák fölötti vásárlás esetén a burgonya és a hagyma árát nettó 63 Ft/kg összegben állapítja meg. A sertésnek való apró, vágott burgonya ára nettó 20 Ft/kg.

**Határidő**: azonnal, folyamatos

**Felelős**: polgármester

* **Könyv megjelenése**

/Szóbeli előterjesztés alapján./

**Balku Tamás** polgármester tájékoztatásul elmondta, a megyei településeiről meg fog jelenni egy könyv. Ahhoz, hogy bekerüljön Bihardancsháza is, 135.000 Ft-ot kellene fizetni. Megjegyezte, túl magasnak tartja ezt az összeget, ahogy viszonyítva, hogy egy nagyvárosnak is ugyanennyit kell fizetni érte. Kijelentette, nem támogatja a település könyvben való megjelenését.

* **Sárréti Paktum**

/Szóbeli előterjesztés alapján./

**Balku Tamás** polgármester tájékoztatásul elmondta, hogy volt egy egyeztető megbeszélés, hogy a Sárréti Paktum keretén belül lehetőség van a településen embereket foglalkoztatni bértámogatással. Hat hónap bértámogatás, szoc. hó támogatás, illetve három hónap továbbfoglalkoztatás. Plusz van még olyan lehetőség is, amiben lát fantáziát, hogy közfogiba be tudják rakni a munkáját. Három hónap munkamegismertetés szerű, amíg megismeri a munkakörét, 90 napot támogatnak és nincs továbbfoglalkoztatás. Ugyanúgy 100 %-os a bértámogatás, illetve a szoc. hó támogatás. Gondolkozott egy olyan is, hogy az önkormányzat, ami a költségvetéstől függ, hogy bele tudják-e rakni a költségvetésbe a plusz foglalkoztatásnak a járulékait és a munkabér költségét, van-e erre lehetőség. Ezen gondolkodhatnak a képviselők, hogy akár az önkormányzathoz, akár az IKSZT-hez felvenni egy embert.

Gondolkodott olyanban is, hogy a környezetet rendbe rakni, pl. a rózsákat megmetszeni, tehát egy mindenes lenne. Ha a pénz meglesz rá és a testület is úgy dönt, akkor lehetne egy ilyenben is gondolkodni.

**Szigeti Imre** megkérdezte, három hónap továbbfoglalkoztatásról lenne szó?

**Balku Tamás** polgármester közölte, ez durván 600 ezer Ft-ot jelent.

**Balku Lajosné** megkérdezte, milyen bérrel kellene alkalmazni?

**Balku Tamás** polgármester közölte, 161 ezer Ft-tal, ha szakképesítést igényel, akkor pedig 210 ezer Ft-tal. Elmondta, ezt még egyelőre csak felvetette, de mindenki gondolkozzon el rajta.

**Bagosi Lajosné** megkérdezte, van-e rá ember?

**Szigeti Imre** véleménye szerint el kell dönteni, hogy milyen munkakörben alkalmazzák.

**Balku Tamás** polgármester közölte, mindent kellene csinálnia.

**Papp Gábor** véleménye szerint nem lát rá esélyt, hogy lesz rá ember.

/Megérkezett Polgáriné Serdült Anita./

* **Falugondok munkaköri leírása**

/Szóbeli előterjesztés alapján./

**Balku Tamás** polgármester elmondta, szeretné, ha a képviselő-testülettel át tudná beszélni a falugondok munkakörét, hogy pontosan mi is lenne a dolga. Senki nem tudja, hogy mit kell csinálnia, csinálja vagy nem csinálja, jó lenne ezt letisztázni. Amit nem kell csinálja, amit kell meg nem csinálja.

Felvetette, nonszensznek tartja, hogy az ebéd kiszállításért pénzt fizetnek, holott ezt a falugondnok is meg tudná oldani.

**Peténé Majoros Emese** jegyző közölte, a falugondnok hétvégi szállításra nem kötelezhető.

**Balku Tamás** polgármester kijelentette, Polgáriné Serdült Anita azért kapja a fizetését.

**Papp Gábor** megkérdezte, hétvégén is van menü?

**Balku Tamás** polgármester a kérdésre igennel válaszolt. Megjegyezte, nem érti, hogy a jelenlegi ételszállítót hogyan lehet kötelezni a hétvégi ebédszállításra. Ezért éves szinten 360 ezer Ft-ot fizetnek.

**Papp Gábor** kijelentette, ezt most hallja először. Elmondta, amikor képviselő volt, úgy emlékszik, amikor megkötötték a közétkeztetési szerződést, akkor Nagyrábé vállalta az átszállítást.

**Bagosi Lajosné** közölte, a hétköznapra vállalta Nagyrábé az ebéd átszállítását. A 360 ezer Ft-ot a hétvégékért és az ünnepnapokért fizetik.

**Papp Gábor** közölte, akkor meg nem kell hétvégére ebédet rendelni.

**Bagosi Lajosné** felvetette, akkor hogy egyenek hétvégén a nyugdíjasok? Szombaton 8, vasárnap pedig 6 ebédet jelent.

**Papp Gábor** kijelentette, úgy emlékszik, hogy Nagyrábé vállalta az átszállítást.

**Peténé Majoros Emese** jegyző közölte, ehhez meg kell nézni a szerződést.

**Balku Tamás** polgármester megkérdezte, akkor neki kell meghatározni, hogy miket tartalmazzon a falugondnok munkaköri leírása?

**Peténé Majoros Emese** jegyző közölte, igen, amennyiben a törvényi előírásoknak megfelel. Véleménye szerint mivel most mindenki itt van, akkor sokkal jobb, ha ezt mos tisztázzák le. Most mindent meg kell beszélni, pl. a betegszállítást is.

**Balku Tamás** polgármester véleménye szerint van egy külön üzletág a betegszállításra. Annyi ígért, hogy azért nem maradhat el egy műtét, vagy kezelés, mert nem tud bejutni a beteg. Amit Polgáriné Serdült Anita munkaköri leírása tartalmaz, az a törvényi feltételeknek megfelel. Amit kifogásol, az a helyettesítés.

**Peténé Majoros Emese** jegyző közölte, a helyettesítés törvényi kötelezettség.

**Balku Tamás** polgármester előadta, annyival szeretné kiegészíteni a munkaköri leírást, hogy amennyiben a működés veszélyeztetve van, akkor a polgármester jelölhessen ki valakit.

**Peténé Majoros Emese** jegyző közölte, csak olyan személyt lehet kijelölni helyettesnek, aki megvan a falugondnoki végzettsége. Ezért van a helyettesítésre együttműködési megállapodás kötve Szereppel. Szerep helyettesíti Bihardancsházát, Bihardancsháza helyettesíti Szerepet.

**Szigeti Imre** megkérdezte Balku Tamás polgármestertől, hogy ebédszállításhoz az autót miden nap tudja biztosítani?

**Balku Tamás** polgármester a kérdésre válaszolva közölte, igen tudja biztosítani, a szürke autót.

**Bagosi Lajosné** véleménye szerint az az autó alkalmatlan ebédszállításra higiéniai okok miatt. Véleménye szerint maradjon úgy, ahogy van, mert utána majd az lesz, hogy senki nem fogja áthozni az ebédet. Egyik személy mutogat majd a másikra. Ezáltal a nyugdíjasok fognak csapódni. A hétvégi ebédet senki nem fogja majd elhozni, mert nem fogják vállalni. Ha elmegy szabadságra Polgáriné Serdült Anita, akkor ki fogja hozni az ebédet.

**Polgáriné Serdült Anita** kijelentette, neki is közbe jöhet bármi hétvégén, amikor nem tartózkodik a településen. Akkor nem lesz megoldva az ebédszállítás.

**Balku Tamás** polgármester közölte, a falugondnokra 4 millió forint normatívát kapnak és akkor még fizessenek 360 ezer Ft-ot ebédszállításra. Kihangsúlyozta, ezzel nem ért egyet.

**Szigeti Imre** megkérdezte, a megbízási díj összegét nem lehetne leszámolni a normatívából?

**Papp Gábor** elmondta, továbbra is fenntartja véleményét, miszerint a szerződés tartalmazza az ebédszállítást is.

**Balku Tamás** polgármester közölte, ennek mindenképpen utána fognak nézni.

**Szigeti Imre** megkérdezte, a betegszállításnak marad a keddi nap?

**Balku Tamás** polgármester elmondta, igen marad a keddi nap.

**Szigeti Imre** elmondta, akkor a falugondnoknak már a keddi nap kiesik az ebédszállításból.

**Balku Tamás** polgármester kijelentette, az a cél, hogy hogyan lehet megoldani valamit, nem pedig az, hogyan nem. Még el sem kezdtek valamit és már egyből az van, hogy nem lehet megoldani a problémát.

**Balku Tamás** polgármester kijelentette, körbe fogja járni ezt az egészet és próbál rá megoldást keresni.

* **Kérdések, felvetések**

**Szigeti Imre** megkérdezte, az utas pályázatuk nyert-e?

**Balku Tamás** polgármester közölte, a héten érkezett az értesítés, hogy a pályázat elutasításra került. Elmondta, az öt éves stratégia kidolgozása során az utak rendbetétele betervezésre kerül. Elmondta, a piacot is szeretné saját erőből megvalósítani.

**Szigeti Imre** felvetette, hogy az önkormányzat két évvel ezelőtt ingyenes használatra átadta a fóliasátrat a szociális szövetkezet részére. Megkérdezte, a továbbiakban ezzel mi a terve az önkormányzatnak?

**Balku Tamás** polgármester közölte, a szociális szövetkezettel kapcsolatban állást kellene majd foglalni. Az önkormányzat továbbra is támogatja a szociális szövetkezet működését. Megjegyezte, a szociális szövetkezet még egyelőre nem látja át. Véleménye szerint felelős döntést csak úgy tudnak hozni, ha előtte megnézi a szociális szövetkezet tavalyi könyvelését. Megkérdezte, a döntés meghozatalára mi a határidő?

**Szigeti Imre** a kérdésre válaszolva közölte, szeretnének rá minél hamarabb választ kapni a palánta miatt. Megjegyezte, soros ülésük majd csak egy hónap múlva lesz, az meg már soká lesz.

**Balku Tamás** polgármester kijelentette, a közfogisok csak munkaidő végén dolgozhatnak a fóliában, amiért plusz bért fog kapni a szociális szövetkezettől.

**Papp Gábor** felvetette, az önkormányzat miért nem tudja a palántát felnevelni?

**Balku Tamás** polgármester közölte, ezt meg tudná csinálni az önkormányzat is. Elmondta, a szociális szövetkezet által lehetne plusz bérhez hozzájuttatni a közfoglalkoztatottakat.

**Bagosi Lajosné** elmondta, a közfogisok a szociális szövetkezetnél egyszerűsített foglalkoztatással voltak alkalmazva.

**Szigeti Imre** előadta, fontos lenne az önkormányzat részéről a válasz, hogy a szociális szövetkezet elinduljon vagy ne induljon el a palánta ügyben.

**Harangi Csilla** megjegyezte, sok embert érdekelne a szociális szövetkezet.

**Balku Tamás** polgármester elmondta, az önkormányzatnak annyi köze van hozzá, hogy tagja a szociális szövetkezetnek. Erről bővebben Major József tudna nyilatkozni.

**Gál Péter** megkérdezte, mi köze van ehhez Major Józsefnek?

**Balku Tamás** polgármester a kérdésre válaszolva elmondta, annyi, hogy Major József a szociális szövetkezet elnöke.

További kérdés, hozzászólás nem volt, így Balku Tamás polgármester 14 óra 32 perckor az ülést bezárta.

K.m.f.

**Balku Tamás**  **Peténé Majoros Emese**

polgármester jegyző